Nepál

Nepál (nepáli: नेपाल), hivatalosan a Nepáli Szövetségi Demokratikus Köztársaság (nepáli: सङ्घीय लोकतान्त्रिक गणतन्त्र नेपाल, átírással: Szanghíja Lokatántrik Ganatantra Nepál) tengertől elzárt ország Dél-Ázsiában. Főként a Himalájában fekszik, ám egy része átnyúlik az Indo-Gangeszi-síkságra is. A világ tíz legmagasabb hegycsúcsa közül nyolc itt található.

Északról Kína, délről, keletről és nyugatról India határolja. Banglades mindössze -re található délkeleti csücskétől és Bhutántól csupán az indiai Szikkim tagállam választja el. Területileg Magyarországnak másfélszerese.

Az ország egy többnemzetiségű, többnyelvű, több vallású és multikulturális állam, amelynek hivatalos nyelve a nepáli. Fővárosa és legnagyobb városa Katmandu, amely a világ egyik legrégebbi, folyamatosan lakott helye.

1768 óta tartó függetlenségét több-kevesebb külső segítséggel sikerült megőriznie.

Etimológia 
Óind eredetű nevének jelentése napjainkig még nem teljesen tisztázott, de a név megjelenik már az ókori indiai irodalmi szövegekben.

Az ország 18. századi egyesítése előtt a Katmandu-völgy Nepál néven volt ismert. A Katmanduban székelő uralkodó által irányított teljes területet Nepálnak is nevezték, amely időnként csak a Katmandu-völgyet jelentette, míg máskor olyan területet foglalt magában, amely a mai államhoz hasonló területet foglalt magában.

Földrajz 

Nepál a második legnagyobb vertikális kiterjedéssel rendelkező ország, csak Kína hipszografikus görbéje nagyobb. Nepált öt magassági övezetre ill. hat nagytájra osztják.
Ezek az övek kelet-nyugati irányúak. Az északról délre folyó folyók tagolják őket.

Domborzat 
Délen a síkság az indiai Gangesz-síkság része, annak északi pereme. Három nagy folyó alakította ki ezt a tájat: a Kosi, a Narayani, és a Karnali. Éghajlata meleg, párás.

Az alacsonyabb hegység (Pahad) 1000–4000 méter magas hegyekből áll. E régiót két hegylánc uralja, a 'Mahabharat Lekh' és a Shiwalik-hegység (más néven Churia-hegység). Itt fekszik a Katmandu-völgy, az ország legtermékenyebb és legvárosiasabb területe. A többi völgytől eltérően az úgynevezett Belső-Tarai (Bhitri Tarai Uptyaka) magassága 2500 méter és gyéren lakott.

A magashegység, amely a Himalája része, Nepál északi részén emelkedik. Ebben a hegységben találhatók a világ legmagasabb hegyei, köztük is legmagasabb a 8850 méter magas Mount Everest (Csomolungma). Ez a hegy alkotja a nepáli határt Tibet felé. A világ tíz legmagasabb hegye közül hét Nepál területén található: Lhoce, Makalu, Cso-Oju, Kancsendzönga, Dhaulagiri, Annapurna, Manaszlu.

A síkvidék (Nyílt- vagy Külső-Tarai) 
Az egységes felépítésű felszínen alig észrevehetőek a magasságkülönbségek. A kissé magasabb (bhangar) és az alacsonyabb (khadar) ártéri szintek váltogatják egymást.
A hegyláb peremét a Bhabar és a már mérsékelt lejtésű Tarai képezi.
A síkság Nepál területének alig 17%-át alkotja, lakosságának azonban közel felét tömöríti.

A Churia-hegység (Siwalik) 
A Csuria-hegység (Szivalik) a Himalája legfiatalabb, előhegységi vonulata, amely keletről nyugatra 1800 m-re magasodik. A szabályos redőzött szerkezetű hegység délre meredeken, az északi medencékre lankásabban lejt.

Mahabharat-hegység (Alacsony-Himalája) 
Az ősi kőzetekből álló, áttolt takaróredős szerkezetű hegység átlagmagassága 2000 m, melyből 4000 m-es csúcsok emelkednek ki. Részei:
 a Mahabharat Lek,
 a Belső-Tarai, a legfontosabb azonban
 a Belvidék, mely alacsonyabb helyzetű, sűrűbb népességű (Katmandu- és Pokhara-völgy).

Magas-Himalája 
A Himalája fő vonulata 6000 m-es átlagos gerincmagasságával, ősi kristályos kőzeteivel, 8000-es csúcsaival magasodik az ország fölé. Az antecedens völgyekkel tagolt vonulat formálásában a jég döntő szerepet játszik, a hóhatár 4000–5800 m között húzódik.

Fontosabb vonulatai a Transzhimalája, a „Fő vízválasztó lánc”.

Vízrajza

Felszíni vízfolyások 
A mintegy 6000 felszíni vízfolyás összhossza 45 000 km. A vízfolyásokat három csoportba osztják:
 Első osztályú: hó, gleccser, esővíz táplálta, a Himalája magasabb térszíneiről eredő állandó vízfolyások (Koshi, Gandaki (Narayani, Karnali).
 Második osztályú: a forrásvíz és eső táplálta, az Alacsony-Himalájából eredő közepes, télen csaknem kiszáradó folyók.
 Harmadik osztályú: eső táplálta, időszakos vízfolyások.

Folyói a Gangeszbe ömlenek.

Alacsonyabb térszíneken a nagy mennyiségű hordalékot lerakva domború árterek képződnek, melyeken a mellékfolyók elvonszolódnak, tollas szerkezetű vízhálózatot hozva létre.

Tavak 
Nepál állóvizekben viszonylag szegény. A tavak többsége tektonikus eredetű, 3000 m-nél magasabban glaciális eredetűek, a síkságon morotvatavak találhatók. Nepálban 2300 gleccsertó is található, melyek a környékbeli lakosságra egyre nagyobb fenyegetést jelentenek pl.: Tsho Rolpa gleccsertó.

Felszín alatti vizek 
Nepál felszín alatti vízkészlete jelentős, melyet a síkságon ki is aknáznak. Termálvízkészletének gazdasági hasznosítása egyelőre nem kezdődött el.

Gleccserek 
A jégárak víztartaléka igen nagy. Gleccserei ún. turkesztáni típusúak.

Éghajlat 

Éghajlatát a tengerszint feletti magasság, a lejtőkitettség, a Bengáli-öböltől való távolság, valamint a monszun határozza meg.

Nepál öt éghajlati zónára osztható, nagyjából a tengerszint feletti magasság szerint, délről észak felé.
 A szubtrópusi övezet 1200 méter alatt fekszik,
 a mérsékelt (meleg mérsékelt) övezet 1200 és 2400 méter között,
 a hideg (hűvös mérsékelt) övezet 2400 és 3600 méter között.
 3600 és 4400 méter között magashegyi (alpesi) az éghajlat,
 4400 méter felett az örök hó (tundra) birodalma található.

A tagolt domborzatból adódóan azonban a mezo- és mikroklíma rendkívüli változatosságot mutat.

Nepálban öt évszak tapasztalható: nyár, monszun, ősz, tél, tavasz. A Himalája blokkolja télen a Közép-Ázsia felől fújó hideg szeleket, egyúttal a monszunszelek északi határát képezi.

Talaj 
A déli területek öntéstalajai közül a szikes usar és a homokos bhur mezőgazdaságilag kevésbé értékes. A magasabb területeken porózus (bhabar) és agyagos (tarai) talajok találhatóak, míg a magashegységi zóna felé egyre gyengébb minőségű, végül váz talajok fordulnak elő.

Élővilág, természetvédelem 

A tájat eredetileg sűrű erdő borította. Minden régió egyik fő problémáját az erdőirtás képezi, amely eróziót okoz és ezzel az ökoszisztémát rombolja.
A csökkenő biodiverzitás az állatvilágra is érvényes.

Az ország déli részén, a Himalája lejtőin  tszfm.-ig a természetes növényzet a trópusi esőerdő. Az alacsonyabb szintek erdőit pálmák és bambuszok jellemzik, feljebb a szubtrópusi esőerdőkhöz hasonlítanak. A települések környékén teraszos rizsföldek és banánültetvények vannak. A magasabb szinteken juhar- és tölgyfajok alkotta lombhullató erdők, felettük ( tszfm.-on) fenyvesek, majd havasszépefajok alkotta cserjések nőnek. Felettük a déli oldalakon alpesi rétek, északon és a fennsíkokon szárazfüves félsivatagok terülnek el. A zárt gyepek feljebb felszakadoznak, az utolsó növényfoltok  tszfm.-on találhatók. 

Állatvilágában a főemlősöket az asszami bunder (makákó), a rhesusmakákó, a ragadozókat pedig pl. az aranysakál, a farkas, az ázsiai vadkutya, az indiai róka, a bengáli macska, a mocsári hiúz, a ködfoltos párduc, a hópárduc stb. képviselik. Megtalálható még az ajakos medve, az örvösmedve, a himalájai barnamedve, a vörös macskamedve. Él még itt indiai elefánt, vízibivaly és indiai antilop is.

Nemzeti parkjai 

150 km távolságon emelkedik a felszín közel tengerszintről 8000 méter magasra. Emiatt rendkívül változatosak a tájak.

 Langtang Nemzeti Park: a Himalájában az első nemzeti park volt. Ez van legközelebb Katmanduhoz. A természeti környezet megőrzése mellett azzal egyenrangú célja a hagyományos nepáli életforma bemutatása.
 Szágarmantha Nemzeti Park (Mount Everest): területéhez több más igen magas hegy tartozik. A természeti világörökség része.
 Csitván Nemzeti Park: az úgynevezett Belső-Tarai területén fekszik, szintén a világörökség része.
 Sej Phokszundo Nemzeti Park: Nepál legnagyobb területű nemzeti parkja.

Természeti világörökségei 

Az UNESCO a természeti világörökség nyilvántartásában két nemzeti park és egy völgy szerepel:
 (Szágarmantha Nemzeti Park,
 Csitván Királyi Nemzeti Park),
 Katmandu-völgy is, természeti értékei miatt.

Természeti erőforrások 
A síkságokon máig a talaj és a víz, a szubmontán övezetekben az erdő a legnagyobb természeti erőforrás. Ásványkincseinek feltárása és azok kitermelése még a kezdeteknél tart. Kevés üveghomok-, mészkonkréció-, lignit- és kőolajkitermelés folyik, valamint az itt található építőkövek kitermelése folyik. Energiatermelésének 90%-át vízierőművek adják.

Történelem

A nepáli állam előtörténete 
Mintegy százezer éves kőeszközöket találtak a Siwalik és a Mahabharat hegyvonulatai között. Hozzávetőlegesen 30 000 éves eszközökre a Katmandu-völgyben is találtak. Az itt és az állam több más helyén is talált neolitkori eszközök bizonyítják, hogy a Himalája vidékén ekkor már élt ember.

A földművelés és állattenyésztés Nepál egyes területein már i. e. 2000 körül megjelenhetett. Erre alapozódva i. e. 1000 körül a régióban kis királyságok és nemzetségek szövetségei jöttek létre. Ezek egyikéből, a Shakya nemzetségi szövetségből származott Siddharta Gautama herceg (i. e. 563-483), aki lemondott a királyságról, aszkétikus életet élt és akit Buddha néven ismerünk.

I. e. 250-ben a régió az Észak-Indiában uralkodó Maurja Birodalom befolyása alá került, az i. sz. 4. században pedig a Gupta-dinasztia vazallusa lett. I. sz. 645 körül Xuanzang kínai buddhista zarándok adott jó leírást a nepáli királyságról. Dél-Nepál a 11. század végén a dél-indiai Csálukja Birodalom befolyása alá került. A Csálukja-dinasztia uralma idején a királyok által patronált hinduizmus helyett a korábbi buddhizmus ismét elterjedt az országban.

A következő időszakra jellemző lett a kisállamok rendszere: 1482-ben a régió három királyságra oszlott: Katmandu, Patan, Bhaktapur. A három királyság közötti évszázados rivalizálás után, a 18. század közepén a gurka Prithvi Narayan sah egyesítette a királyságokat. (Indiából szerzett fegyvereket és segítséget, megvásárolta a szomszédos indiai királyságok semlegességét). Területegyesítő munkáját 1765-ben kezdte, s véres csaták és ostromok után három évvel később, 1768-ban egyesítette a Katmandu-völgyet.

Az egységes Nepál 
A történelmi Nepál régiója a mai államnál lényegesen nagyobb. A Tibetbe vezető hágók birtoklásáért folyó egymást követő háborúkban a nepáliak visszavonulásra és súlyos jóvátétel fizetésére kényszerültek a tibetiek részére.

A Nepál határai mentén fekvő kisebb államok birtokáért Nepál és a Brit Kelet-indiai Társaság rivalizált. Ez vezetett az angol-nepáli háborúhoz (1815-16). A háborút követő béke területi katasztrófát jelentett Nepál számára. Sikkim és a Tarai vidéke a Társaság birtokába került.

A következő évek a királyi családon belüli frakcióharcok az instabilitás periódusát hozták. 1846-ban kiderült, hogy a királynő a gyorsan növekvő hatalmú hadvezér, Jung Bahadur Rana elmozdítását tervezi. Ekkor fegyveres összeütközés tört ki a katonaság és a királynőhöz hű emberek között. Jung Bahadur Rana győztesen került ki a harcból és megalapította a Rana-dinasztiát, több száz herceget és főnököt pedig kivégeztek az országban. A király hatalma névlegessé vált, a miniszterelnök tisztsége örökletes lett és a tényleges hatalom birtokosává lett. A Ranák britpárti politikát folytattak, segítséget nyújtottak 1857-ben a szipoj-lázadás leverésében (és később mindkét világháborúban). A Tarai bizonyos részei a britek békés gesztusaként visszakerültek Nepálhoz (hálából a szipoj lázadás idején és az India feletti brit uralom helyreállításához nyújtott segítségért). 1923-ban Nagy-Britannia és Nepál formálisan is barátsági szerződést kötött, ezzel Nagy-Britannia elismerte Nepál függetlenségét.

Az 1940-es évek végén az újonnan kialakult demokratikus irányzatú mozgalmak és politikai pártok kritikával illették a Ranák autokratikus uralmát. Közben Tibetben megerősödött a kínai hatalom az 1950-es években, ellensúlyként India katonai segélyt nyújtott északi szomszédjának, hogy megelőzze Nepálban a kínai befolyást. India támogatta Tribhuvan királyt, aki 1951-ben lépett trónra, és az új kormányt, amely leginkább a Nepáli Kongresszus Párt tagjaiból állt. Ez véget vetett a Ranák hegemóniájának a királyságban. A király és a kormány közötti hatalmi harc évei után a király 1959-ben bevezette a pártnélküli panchayat rendszert. Így kormányozták Nepált 1989-ig, amikor a Jan Andolan (Népmozgalom) alkotmányos reformokra kényszerítette a monarchiát és 1991 májusában többpárti parlament alakult.

A királyság hosszú agóniája 

1996-ban a Nepáli Kommunista Párt (Maoisták) harcot indítottak azzal a céllal, hogy a király parlamenti rendszerét szocialista népköztársaság váltsa fel. Ez vezetett a hosszú nepáli polgárháborúhoz, amelynek több mint 12 000 halottja volt. 2001. június 1-jén mészárlás volt a királyi palotában, meghalt a király, a királyné, összes gyermekük, a király három testvére, valamint egy unokatestvére és három nappal később a trónörökösből lett kérész életű király is, Dipendra. (A hivatalos változat szerint Dipendra herceg ölte meg a szüleit, mert elutasították igényét, hogy beleszólhasson felesége kiválasztásába. Utána öngyilkos lett.) A királyi családban történt tömegmészárlás okáról a nepáliak között sokféle spekuláció kelt életre.

Dipendra halála után a trónra Bírendra király testvére, Dnyánendra lépett. 2005. február 1-jén Dnyánendra feloszlatta a kormányt, a teljes végrehajtó hatalmat magához vonta, így remélte leverni a maoista mozgalmat. 2005 szeptemberében a maoisták kinyilvánították három hónapos egyoldalú tűzszünetük végét, mert nem teljesültek igényeik.

2006. április 21-én Dnyánendra király a két hete tartó tüntetések hatására lemondott a teljhatalomról és a többpárti demokrácia irányába tett nyilatkozatokat. A tüntetéseknek 14 halálos áldozata volt. A király felkérte az ellenzéki pártokat, hogy állítsanak miniszterelnök-jelölteket. 2005. február 1-je után 2006. április 30-án lett újra miniszterelnöke az országnak, amikor Giridzsa Praszad Koiralát iktatták be hivatalába.

A király teljhatalomról való lemondása azonban nem oldotta fel a társadalmi feszültségeket.
2007 decemberében a parlament a királyság megszüntetéséről és a köztársaság kikiáltásáról döntött.

A közelmúlt 

Az országban a 21. század elején nagyobb jelentőségű politikai átalakulás zajlott le. A 2008. április 10-én megtartott, az alkotmányozó nemzetgyűlés megválasztásáról kiírt választást a maoisták nyerték meg. Ez megnövelte annak a lehetőségét, hogy az akkor uralkodó Dnyánendra nepáli király lemondjon a trónról és a címről, és így ő legyen az ország utolsó királya.

Az újonnan megválasztott nemzetgyűlés 564 tagja 560 szavazattal 2008. május 28-án eltörölte a 240 éve fennálló monarchiát és Nepált független, oszthatatlan, szuverén, szekuláris és teljesen demokratikus köztársasággá nyilvánította. A következő választott kormány működési kereteit szintén a nemzetgyűlés dönti el.

Májusban a kikiáltott a köztársaság három hetet adott az uralkodónak, hogy elhagyja palotáját. Dnyánendra elfogadta a döntést és betartva a határidőt, önként távozott. Ezzel a 240 éves nepáli királyság megszűnt.

2015 áprilisában 7,9-es erősségű földrengés rázta meg az országot, hatalmas károkat és több ezer ember halálát okozva.

Államszervezet és közigazgatás

Alkotmány, államforma 

Nepál államformája az alkotmányos monarchia 2008-as eltörlése óta demokratikus, parlamentáris,  szövetségi köztársaság. Az ország államszervezetét a 2015-ben érvénybe lépett alkotmány szabja meg, amely a monarchia eltörlése során elfogadott ideiglenes alkotmányt és az azt megelőző monarchikus alkotmányt váltotta. Az alkotmány értelmében Nepál szövetségi, tartományi és helyi igazgatási szintekre oszlik.

Törvényhozás, végrehajtás, igazságszolgáltatás 
A nepáli alkotmány értelmében törvényhozó hatalommal a kétkamarás szövetségi parlament bír, amely két házból, név szerint Képviselőházból és Nemzetgyűlésből áll. A Képviselőház 275 tagját ötévente a nép választja árokrendszerben: 165 képviselőt egyszerű többségi szavazással választanak meg az ország 165 választási körzetében, míg 110 képviselőt arányos képviseleti szavazattal. A Nemzetgyűlés 59 tagjának mandátuma hat évre szól: 56 képviselőt egy tartományi képviselőket és helyi tisztviselőket tömörítő elektori kollégium választ mag, míg 3 képviselőt a kormány javaslata alapján az elnök nevez ki.

Tartományi szinten az egykamarás tartományi gyűlés a törvényhozás szerve. A tartományi gyűlések képviselőit ötévente választják.

Végrehajtó hatalommal a mindenkori szövetségi minisztertanács rendelkezik. A kormány tagjai a miniszterek, élükön a kormányfővel, azaz a miniszterelnökkel. Az elnök a képviselőházi többséggel bíró párt vezetőjét nevezi ki miniszterelnöknek, és mind a miniszterelnök, mind a miniszterek a képviselőház tagjai. Nepál jelenlegi miniszterelnöke Pushpa Kamal Dahal.

A végrehajtó hatalmi ág tagja a szövetségi államelnök is. Az elnököt ötévente választja a szövetségi és tartományi parlamentek képviselőiből álló elektori kollégium. Az elnök az állam egységének jelképe ám valódi hatalma korlátozott, csak a miniszterelnök és minisztertanács jóváhagyásával és annak ajánlására cselekedhet.

Tartományi szinten a végrehajtó hatalmat a tartományi főminiszter és az általa vezetett minisztertanács gyakorolja. A tartományokban a szövetségi kormányt a szövetségi elnök által kinevezett kormányzó képviseli.

A nepáli igazságszolgáltató rendszer unitárius. Az alkotmány a független bíróságokat három szintre osztja: Legfelsőbb Bíróságra, fellebbviteli bíróságokra és kerületi bíróságokra. A Legfelsőbb Bíróság az ország legfelső szintű fellebbviteli bírósága, egyben alkotmánybíróság is. A Legfelsőbb Bíróságnak 21 tagja van, akiket az elnök nevez ki; közülük egy a hat éves ciklusra kinevezett főbíró, aki az igazságszolgáltató rendszer adminisztrációjáért is felel. A 7 fellebbviteli bíróság a 7 tartomány legfelső bírósági szerve, alattuk pedig körzetenként egy körzeti bíróság helyezkedik el.

Politikai pártok 
164 politikai pártot regisztráltak a Nepáli Választási Bizottságnál 2017 elején; A 2013. novemberi választásokon 122 politikai párt vett részt.

A legnagyobb pártok 2017-ben:
 Nepáli Kongresszus (Nepali Congress)
 Nepáli Kommunista Párt (marxista-leninista) (Communist Party of Nepal - Unified Marxist-Leninist)
 Nepáli Kommunista Párt (maoista) (Communist Party of Nepal - Maoist)

Közigazgatási beosztás 
2015-től az országot hét tartomány és 77 körzet alkotja.

Védelmi rendszer

Népesség

Általános adatok 
Nepál népessége nyelvi, etnikai, kulturális, társadalmi tekintetben igen heterogén - köszönhetően az élénk domborzatnak is. A nepáliban a kaszt és az etnikai csoport fogalma nem is válik el élesen: mindkettőre a dzsát (jaat) elnevezést használják, mely leginkább „örökölt csoportként” fordítható.

A 2010-es években a világ tíz legkevésbé urbanizált és egyben tíz leggyorsabban városiasodó országai közé tartozik. 2014-ben a becslések szerint a lakosság 18%-a lakott városokban. Az urbanizáció mértéke országos szinten magas a Teraiban és a középső hegyek völgyeiben, de alacsony a magas Himalájában.

A lakosság nagy része a déli alföldön és a hegyláncok közti, egymással közvetlenül alig érintkező, tál alakú medencékben, az úgynevezett nepáli völgyekben összpontosul. A legfontosabb a völgyek közül az - méter magasságban elnyúló Katmandui-medence.

Az eredeti nepáli törzsek északon a tibetiekkel, délen az indiaiakkal keveredtek.

Népességének változása

Legnépesebb települések

Etnikai, nyelvi megoszlás 
Az indoeurópai – a hindivel – rokon, nepáli nyelvet beszélő parbatiják (hegyi emberek) kulturális dominanciája volt jellemző az ország területén. Hozzájuk kapcsolódnak az Indiából érkezett, harcias rádzsputok, akik egy időben – a késő középkor idején – az ország nagy részén magukhoz ragadták a hatalmat. A folyamatos beáramlás hatására a helyi etnikumok fokozatosan asszimilálódtak a különböző, főleg indoeurópai és tibeti-burmai népekhez.

Az ország lakosságának 12,8%-a cshetri, 12,7%-a hill-bahun, 7,1%-a magar, 6,8%-a tharu, 5,6%-a tamang, 5,5%-a névári és 3,9%-a jadav. Ezenkívül gurungok és serpák is élnek itt.

A lakosság 49%-ának a nepáli az anyanyelve. Fontosabb nyelvek: maithili (12,4%), bhodzspuri (7,6%), tharu (5,9%), tamang (5,2%), névári (3,6%) és magar (3,4%).

Vallási megoszlás 
A lakosság zöme (kb. 81%) hindu. További vallások a 2011-es népsz. alapján (hozzávetőlegesen): buddhista 9%, muszlim 4%, kirant  3%, keresztény 1,4%, prakriti (természetimádó) 0.46%, egyéb (bon, bahai, szikh, dzsain stb.) 0.32%.

Az iszlám a 11. század környékén jelent meg, míg a kereszténység az 1700-as években, amikor katolikus szerzetesek és hittérítők elkezdtek tevékenykedni az egész országban. A szikhizmus szintén a 18. században jelent meg. 

Nepál alkotmánya ma senkinek nem ad jogot arra, hogy bárkit más vallásra térítsen. 2017-ben is elfogadott egy szigorú áttérítés-ellenes törvényt.

 Hinduizmus
Az országban a hinduizmus volt az államvallás 2006-ig. A népesség százalékos arányában ma is itt van a legnagyobb hindu népesség a világon.

 Buddhizmus

 lásd még a „kultúra” szakaszt és a buddhizmus és a hinduizmus összehasonlítása cikket

 Kirant
A kirant  vagy kirat mundhum (nepáli: मुन्धुम) a kira(n)ti etnikai csoport őshonos, animista, sámánista vallása.

Gazdaság 

Nepál az egyik legkevésbé fejlett ország a világon, de egyike a világ leggyorsabban növekvő gazdaságainak.

Jelentős előrelépést ért el a szegénység csökkentésében, így a nemzetközi szegénységi küszöb (1,9 USD/fő/nap) alatt élők száma 2018-ra már 9,3%-ra csökkent. Lakosainak nagy része parasztként vagy bérmunkásként a földből igyekszik kicsikarni szűkös megélhetését. A mezőgazdaság a gazdaság fő támasza, amely 2020 táján megélhetést biztosít a lakosság majdnem kétharmadának, de a GDP kevesebb mint egyharmadát teszi ki. Nepál nagymértékben függ még a pénzátutalásoktól, amelyek a GDP 30% -át teszik ki (2020).

Mezőgazdaság 
A magasabban fekvő medencékben búzát, kukoricát, kölest termesztenek. A monszun hatása alatt álló dombvidék jellegzetes terményei: rizs, juta, tea, burgonya, zöldség- és gyümölcsfélék. A sűrűn lakott völgyekben és medencékben nagy munkaráfordítással teraszosítanak minden elérhető termőföldet. A legfontosabb élelmiszernövényt, a rizst főleg a Tarain termesztik.

A hegyi legelőkön jelentős az állattenyésztés. A szarvasmarhát, a kecskét és a juhot a völgyekben tenyésztik. A bivalyok főleg a Tarai és a Katmandu-völgy rizsföldjeinek művelésében fontosak, de a hús- és tejtermelés 2/3-át is ők adják. A magas hegyvidékek fő haszonállata a teherhordásra is kiválóan alkalmas jak.

Ipar 
Ipara fejletlen, elsősorban a mezőgazdasági terményeket dolgozza fel. A fővárosi agglomeráció (Katmandu-völgy) a gyáripar központja.  Jobbára külföldi segítséggel épült gyapot- és jutafeldolgozók, dohány-, tea- és cukorgyárak, bőr- és faipari üzemek döntő többsége itt található.

További ágak: textilipar, cement- és téglagyártás, élelmiszeripar: rizs, cukor, olajos magvak. Jelentős a hagyományos kézművesség (gyapjúszőnyegek, háziszőttesek, fegyverek, ötvös- és bőrdíszműáruk).

Külkereskedelem 
Export: 
 Főbb termékek: ruházat, hüvelyesek, szőnyegek, textíliák, gyümölcslé, juta áruk
 Főbb partnerek 2019-ben:  68%, Egyesült Államok 10%
Import: 
 Főbb áruk: kőolajtermékek, gépek és berendezések, arany, gyógyszer
 Főbb partnerek 2019-ben:  70%, Kína 15%

Egyéb ágazatok 
Jelentős a turizmus.

Közlekedés

Közút 
Az ország északi kétharmadának hegyvidéki terepe megnehezítette az utak kiépítését. 
A legfontosabb közút az 1964-ben elkészült út, amely a fővárost köti össze Tibettel és Indiával. Forgalmas még a Ny-K főút is. 2018-tól az összes kerületi központ (az ÉNy-i Simikot kivételével) csatlakozott a nemzeti úthálózathoz.

A vidéki utak többsége az esős évszakban nem járható.

Vasút

Légi közlekedés 
Nemzetközi repülőtere: Katmandu-Tribhuvan. Van 12 belföldi légikikötő is.

A sűrű balesetek miatt repülés tekintetében az egyik legveszélyesebb ország.
A nemzeti légitársaság, a Nepal Airlines a nem megfelelő irányítás, állapot és a korrupció miatt az EU feketelistájára került.

Kultúra

Társadalom 
Nepál kultúráját, társadalmi berendezkedését, lakóinak világképét, mindennapi életét és az ünnepeket egyaránt meghatározza és áthatja az élő vallási gyakorlat. A vallás összeolvad a mindennapokkal. Mindent a vallás előírásai szerint mozgatnak.

Az ország 1963-ban törvénytelennek nyilvánította az érinthetetlenséget, és azóta más diszkriminációellenes törvényeket és szociális jóléti kezdeményezéseket fogadott el. A városi munkahelyeken és az oktatási intézményekben a kaszttal kapcsolatos azonosítás nagyjából elvesztette jelentőségét.

A nepáliak elsöprő többsége nem szerelemből házasodik, hanem a házasságukat a szüleik vagy más idősebb családtagok rendezik el. A gyermekházasságok gyakoriak, különösen a vidéki területeken. Sok nőnek rendezik el a házasságát mielőtt elérné a 18. életévét.

Vallás 
Míg Indiában állandó a feszültség az eltérő vallási csoportok között, Nepálban a hinduk, buddhisták és muszlimok békésen élnek együtt. A hinduizmus és a buddhizmus között teljes ökuménia uralkodik. Átvesznek tanokat, beépítenek eszméket a másik vallásából, mint ahogy egymás templomait is használják. A különbözőségek tiszteletével és toleranciájával teljes az egyetértés.

A lakosság döntő többsége hindu. Egy hívő hindunak három fő kötelessége van az életben. Az első, hogy ki kell nyilvánítania az istenek iránti tiszteletét. A második, hogy figyelembe kell vennie a kasztok rendjét. A harmadik, hogy halottait a temetési szertartásnak megfelelően el kell hamvasztania.

A dharma lényege mindenekelőtt abban nyilvánul meg, hogy a mindenséget benépesítő, egymástól nagyon különböző létezők számára nem egyforma, hanem különböző jogokat és kötelességeket ír elő.

A legtöbb templomot Nepálban Siva és Visnu tiszteletére emelik. Azt, hogy melyik éppen kié, rendszerint a bejárat előtt álló szobrok jelzik. Síva előtt a bika, Visnu előtt a Garuda, a szárnyas ember trónol. Kifejezetten nepáli istenség Macsendranáth, az eső, a monszun istene és ura, egyúttal a völgy védelmezője. A legtöbb ünnepet a tiszteletére tartják.

Vannak kolostorról kolostorra járó zarándokok, akik szerény felszereléssel imádkozva járnak, s a világtól elvonulva élvezik a megtalált lelki békét. Közelednek a teljes megnyugvás, a nirvána felé. Dacolnak a hideggel, a veszélyekre rá se hederítenek, hiszen Buddhának áldozták magukat, miközben Buddhát (lásd: Buddhaság), a megnyugvást, a megvilágosodást keresik, és biztosak abban, hogy e világi szenvedéseik a reinkarnáció során hasznukra lesznek. Lélekben határtalan a szabadságuk. Csak egy kötöttséget ismernek: Buddha folyamatos dicsőítését. Forognak az imamalmok, imazászlóikat a hegyek között rejtőző sztúpákon tépi rongyosra a metsző himalájai vihar.

Kulturális világörökség 

 A Katmandu-völgy nemcsak természeti értékei, hanem a nepáli kultúrában betöltött szerepe miatt is a világörökség része.
 Buddha szülőhelye, Lumbini a világ buddhista vallású embereinek fontos hely.

Művészetek

Szokások, illemtan 

A hagyományos üdvözlési forma a namaszte, vagyis hogy két tenyerüket arcuk vagy mellkasuk előtt összetéve namaszte köszöntést mondanak. A nepáliak általában nem fognak kezet, bár férfiaknál előfordul, hogy így üdvözlik a külföldieket. Szokás szerint engedélyt kérnek, mielőtt távoznak valakinek a társaságából.

A nepáliak családcentrikus, vallásos és mély lelki életet élő emberek. A szellem és az alázat számukra olyan értékek, amelyek fontosabbak az anyagi javaknál. A predesztinációnak lényeges szerepet tulajdonítanak; az egyén minden tőle telhetőt megtesz, ám hogy ez mire elég, az végső soron Istentől függ. Egy másik fontos, vallással kapcsolatos fogalom a karma, amely a múltbéli (jó vagy rossz) cselekedetek következményeit jelenti. Valakinek az életében bekövetkező egy-egy esemény e hit szerint az illető előző életének karmájából adódik.

Az ország India felé eső részén száriba öltözött asszonyságok láthatók, orrukban, fülükben apró ékszer. Homlokukon piros pont, a tika - néha a férfiakon is - jelzi, hogy templomaikban már elvégezték a reggeli ájtatoskodást.
 Az ország déli részén a nők és a férfiak társasági összejövetelek alkalmával külön csoportot alkotnak (hasonlóan Indiához). Északon ez kevésbé jellemző. 
 A nepáliak életét meghatározza az osztály- és a kaszthelyzetük, ami társas viselkedésükre is kihatással lehet. A kasztrendszert ugyan hivatalosan eltörölték, a gyakorlatban - főleg vidéken - ma is létező forma. 
 A nőket Nepálban a férfiakkal teljesen egyenlő elbánásban részesítik. 
 Ha olyannal találkozunk, akinek titulusa van, megszólításkor feltétlenül használjuk ezt a címét.
 Ne érintsük meg mások fejét vagy vállát, még gyerekekét sem. Ez illetlenség. A fej szent és sérthetetlen.
 Ne érintsünk meg senkit a lábunkkal vagy a cipőnkkel. Ha ez megtörténik, kérjünk bocsánatot. 
 Legyünk mindig udvariasak és tisztelettudóak másokkal szemben. Az alázatot nagyra értékelik. 
 Kerüljük indulataink kimutatását, a kiabálást és agresszív megnyilvánulásokat. A nepáliak rossz szemmel nézik az ilyesmit. 
 Ne feledjük, hogy a társadalmi osztály és a kaszt Nepálban fontos tényezők. Ha valaki nem szívesen tesz meg vagy visszautasít valamit, ne erőltessük a dolgot. Lehet, hogy azért viselkedik így, mert az osztálya vagy a kasztja által rákényszerített szerep ezzel jár.

Gasztronómia 

Nepál nemzeti étele, amit az egész országban esznek a dal bhat  melyet naponta akár kétszer is fogyasztanak. Alapja a párolt rizs és főtt lencse, amelyhez számos fűszert adnak. 

A másik elterjedt étel a momo  nevű gőzölt húsgombóc. A régi recept alapján bivalyhúsból készült, de ma már kecske- és baromfihúsos momót, sőt zöldséges (vegetáriánus) momót is készítenek. 

A sel roti egy hagyományos nepáli házi rizskenyér, amely olykor édes.

Sok étel tibeti vagy indiai eredetűek. Tibetből való a thukpa nevű tésztás leves, amelyet a hűvösebb területeken nagyon kedvelnek. A másik a vajas tea.

Nepálban gyümölcsöket (datolyaszilva, alma, mangó, mandarin, kivi) és dióféléket termesztenek, amelyek a helyi édességekben is szerepelnek. Az egyik fő különlegesség a halwa, búzadarából, pudingból és zöld kardamomból készül, kesudióval, mazsolából és aprított kókuszdióból.

Turizmus 

Fő látnivalók:
 Kulturális látnivalók: Katmandu, Pokhara, Pátan, Bhaktapur, Lumbini
 Természeti látnivalók: A nemzeti parkok, az Annapurna, a Csomolungma, a Fewa-tó (Phewa Tal), a Begnas-tó stb.
 Az ország kultúrája

Az országot hivatalosan 1951-ben nyitották meg a nyugatiak előtt. Az 1960-as és 1970-es években népszerű célponttá vált, főleg a hippik körében.
A nemzetközi látogatók száma 2018-ban meghaladta az egymillió főt (nem számítva a szárazföldön érkező indiai turistákat).

Sport 
Nepálban az egyik legelterjedtebb sport a futball és a krikett, a hivatalos nemzeti sportja viszont a röplabda. Néhány sportjáték, mint a korábban nemzeti sportnak tekintett dandi biyo  vagy a dél-ázsiai eredetű kabaddi  a vidéki területeken még mindig népszerű.

Labdarúgás

Olimpia

Ünnepek 
Nepálban rengeteg vallási ünnep van, szinte minden hónapra jut egy vagy több. Mivel holdhónapokban számítják az időt, ezért az ünnepek évenként más napra eshetnek.

A 2015-ös évben:

Jegyzetek

Források 
  Wilhelm Zoltán - Kisgyörgy Péter - Déri Iván: Nepál. (Keleti Kiskönyvtár 5.) ID Research - Publikon Kiadó, Pécs, é. n. 
 CIA World Factbook

További információk 

 NepalNews.com
 országinformációk
 képek
 Nepál történelme
 Nepál.lap.hu (linkgyűjtemény)
 Nepál – utazás.lap.hu – linkgyűjtemény
 Pénzt kap, aki özvegyet vesz el Kitekintő.hu 2009. augusztus 18.

 
Legkevésbé fejlett országok
Ázsia országai
Indiai szubkontinens